„Локо” (ГО) падна с 3:1 от „Дунав” | Велико Търново Спорт
„Локо” (ГО) падна с 3:1 от „Дунав”
от "Велико Търново Спорт" в 22:22 на 26 юни 2019, сряда | 226 прегледа
Втора поредна загуба в контролите записа горнооряховският „Локомотив”. След поражението с 3:0 от ЦСКА, „железничарите” отстъпиха с 3:1 на „Дунав”. Мачът се игра в Трявна, където е на подготовка русенският тим.
Още в първата минута „драконите“ спечелиха корнер, но не се стигна до нищо сериозно след статичното положение. В 7-ата минута те излязоха напред в резултата след хубава асистенция на Ахмедов и гол на Иван Селеменев. В 23-ата минута добра атака на „Дунав“ завърши с неточен удар на Лазаров от границата на пенала. В 28-ата минута след хубав пробив и центриране на Исаевски отляво топката срещна ръката на бранител на съперника в наказателното поле, но съдията не отсъди дузпа.
Символичните гости от Горна Оряховица стигнаха до първото си по-опасно положение в 41-ата минута след центриране по левия фланг, но нападател се размина с топката в наказателното поле.
Второто полувреме започна по-добре за гостите, които създадоха две опасни положения. Първо в 47-ата минута Макенджиев спаси удар от близко разстояние, а в 53-ата вратарят на „Драконите“ беше безпомощен след хубава атака на Локомотив и точен удар на Калоян Стефанов от близка дистанция.
След изравнителния гол „Дунав“ пое инициативата и до края на мача контролираше събитията. В 61-ата минута след центриране на Лазаров Стивън Славков си отбеляза автогол за 2:1. Малко по-късно резултатът стана 3:1 в полза на „драконите“ след асистенция на Димов и гол на Фернандо Кавалканте. Последното опасно положение беше отново пред вратата на „Локомотив”, а ударът от 25 метра на Лазаров намери горната греда.